ສຫລ ປະນາມ ການທັບມ້າງ ສະຖານທີ່ ເກົ່າແກ່ ຊາວມຸສລິມ
ສຫລ ກັບປະຊາຄົມ ສາກົນຫລາຍອົງການ ກ່າວປະນາມການທັບມ້າງ ສະຖານທີ່ເກົ່າແກ່ຂອງຊາວມຸສລິມໂດຍກຸ່ມຫົວຮຸນແຮງອິສລາມ ຢູ່ເມືອງTimbuktu ຢູ່ມາລີ.
ສະຫະລັດອາເມຣິກາ ໄດ້ຮ່ວມກັບປະຊາຄົມສາກົນຫລາຍອົງການກ່າວປະນາມການ ທັບມ້າງສະຖານທີ່ເກົ່າແກ່ຂອງຊາວມຸສລິມ ໂດຍກຸ່ມຫົວຮຸນແຮງອິສລາມ ຢູ່ໃນເມືອງ Timbuktu ຢູ່ທາງພາກເໜືອຂອງປະເທດມາລີ ກະຊວງການຕ່າງປະເທດສະຫະລັດກ່າວໃນວັນພຸດມື້ນີ້ວ່າ ຕົນເອງ ທີ່ເຫັນພວກຫົວຮຸນແຮງຈັດ ໄດ້ທໍາລາຍສະຖານມໍລະດົກໂລກທີ່ຫາຍາກ ໂດຍໄດ້ເອີ້ນ ການກະທໍາດັ່ງກ່າວນັ້ນ ເປັນການໝິ່ນປະໝາດຕໍ່ມູນເຊື້ອຂອງຊາວອາຟຣິກາໝົດທຸກຄົນ ພວກຫົວຮຸນແຮງ ທີ່ລວມມີກຸ່ມ Ansar Dine ທີ່ມີການພົວພັນກັບເຄືອຂ່າຍ al-Qaida ໃນເດືອນແລ້ວນີ້ ໄດ້ເລີ້ມທໍາລາຍສະຖານທີ່ສັກກາລະບູຊາຂອງຊາວມຸສລິມ ທີ່ສ້າງຂຶ້ນ ໃນສັດຕະວັດທີ 15 ແລະ 16 ສະຖານທີ່ເຫລົ່ານັ້ນ ແມ່ນບັນຈຸກະດູກຂອງນັກບຸນຊາວ ມຸດສະລິມ ພວກຫົວຮຸນແຮງເວົ້າວ່າ ສະຖານທີ່ດັ່ງກ່າວ ພາໃຫ້ເຊື່ອງົມງາຍ ພວກແບ່ງແຍກດິນແດນ Tuareg ແລະກຸ່ມອິສລາມຫົວຮຸນແຮງ ໄດ້ເຂົ້າຄວບຄຸມຕົວເມືອງ ສຳຄັນໆ ຢູ່ໃນພາກເໜືອຂອງມາລີ ລຸນຫລັງມີການກໍ່ລັດຖະປະຫານ ໃນເດືອນມີນາຜ່ານມາ ຢູ່ພາກໃຕ້ຂອງປະເທດ ນັບແຕ່ນັ້ນມາ ກຸ່ມອິສລາມຫົວຮຸນແຮງຫລາຍກຸ່ມ ໄດ້ເຂົ້າຄວບຄຸມ ຢ່າງເຕັມສ່ວນ ໃນຂົງເຂດດັ່ງກ່າວ